དེ་ནས་སྲོང་བཙན་སྒམ་པོས་རྒྱལ་སྲིད་བཟུང༌།བློ་གྲོས་རྒྱལ་མཛོད་ཀྱི་བུ་བློ་གྲོས་བཤེས་གཉེན་རྒྱལ་པོའི་བླ་སྨན་པ་མཛད།ཐོན་མི་སམ་བྷོ་ཊ་དང༌།སྟག་ལོ་དེ་ཁྲོང་སོགས་མི་བཅུ་དྲུག་ཡི་གེ་སློབ་ཏུ་བཏང༌།དེ་རྣམས་འཕགས་ཡུལ་དུ་སླེབས་ནས།ཐོན་མི་སམ་བྷོ་ཊས་བྲམ་ཟེ་ལི་བྱིན་ཀ་ར་དང་སློབ་དཔོན་ལྷ་རིག་པའི་སེང་གེ་སོགས་པཎྜི་ཏ་མངཔོ་བསྟེན་ནས་སྐད་ཡིག་མང་པོ་དང་སྒྲ་ཚད་སོགས་ཕྱི་ནང་གི་རིག་གནས་མང་པོ་བསླབས།ཕྱིར་བོད་ཡུལ་དུ་ཕེབས་ནས་བོད་ཀྱི་ཡིག་གཟུགས་གསར་བཟོ་གནང་སྟེ།བོད་རང་གི་སྐད་ཀྱི་སྟེང་ནས་ཡི་གེ་འབྲི་བའི་སྲོལ་བཏོད།དབྱངས་གསལ་སྔོན་རྗེས་མགོ་འདོགས་སོགས་ལེགས་པར་གཏན་ལ་ཕབ་སྟེ།བརྡ་སྤྲོད་པའི་གཞུང་བརྒྱད་མཛད་དོ།།